Ek verwag my tweede kind. Met my eerste het ek ’n keisersnee gehad, maar ek wil dié keer baie graag normaal die lewe skenk. Wat kan ek doen om ’n sukses te maak van die beplande normale geboorte? Wat is die risiko’s van ’n normale geboorte ná ’n keisersnee?
Jy verwys na die kraamopsie VBAC (Vaginal Birth After C-Section). Dit word wêreldwyd as veilig beskou, mits ’n mens hou by die reëls wat deur die Wêreldgesondheidsorganisasie neergelê is. Dié organisasie is die waghonde oor internasionale gesondheidsorg, navorsing en toepassingstandaarde.
Jy verstrek ongelukkig nie die rede vir jou keisersnee nie en daarom kan ek nie veel sê oor die sukses van jou beplande vaginale geboorte nie. Ek kan net die feite deel oor die risiko’s wat aan VBAC verbonde is en daarna kan jy ’n ingeligte besluit neem.
Jy sal maklik geholpe raak en ondersteun word as jy ’n vroedvrou as primêre versorger vir die geboorte aanstel. Syfers wys ook dat jy jou kans op ’n suksesvolle vaginale geboorte ná ’n keiser verhoog as jy ’n watergeboorte kies.
Die rede vir jou eerste keisersnee mag nie weer voorkom nie, byvoorbeeld dat jou baba stuitliggend was.
Daar moet minstens18 maande tussen jou keisersnee en jou volgende kraamdatum verloop.
Die keisersnee moet aan die onderkant van jou buik wees, dus by jou bikinilyn.
Jy moet spontaan begin kraam en spontaan in kraam bly. Geen induksie of ingryping word toegelaat nie.